## El secretari autonòmic d’Agricultura destaca les oportunitats de les fires internacionals per al sector hortofructícola valencià

*** El secretari autonòmic de la Conselleria, Vicente Tejedo, i la directora general de Producció Agrícola i Ramadera, Maria Àngels Ramon-Llin, visiten Fruit Attraction a Madrid
* La Conselleria participa amb un expositor propi que alberga 45 del total de 184 empreses de la Comunitat Valenciana que assistixen a l’esdeveniment**

El secretari autonòmic d’Agricultura, Aigua, Ramaderia i Pesca, Vicente Tejedo, ha destacat les oportunitats de les fires internacionals per al sector hortofructícola de la Comunitat Valenciana, durant una visita a Fruit Attraction, la fira internacional del sector de fruites i hortalisses que s’ha inaugurat hui a Madrid.

Durant diverses trobades amb els representants de les empreses valencianes participants en l’esdeveniment, Vicente Tejedo, que ha estat acompanyat per la directora general de Producció Agrícola i Ramadera, Maria Àngels Ramon-Llin, ha indicat que la Conselleria secunda i fomenta la presència de xicotetes i mitjanes empreses en estos grans certàmens d’este sector per a introduir-se en mercats amb una elevada demanda de fruites i hortalisses.

Tejedo i Ramón-Llin han escoltat la preocupació que els han transmés les empreses presents en l’esdeveniment per l’entrada de plagues a través de fruites i hortalisses de països tercers i la competència deslleial que experimenten, i els han traslladat les gestions que des del Govern Valencià es realitzen per a evitar-ho.

A més, s’han referit a la sequera com un dels principals problemes que tenen els agricultors actualment i que la Conselleria està resolent, però no és possible fer-ho del tot sense la col·laboració del Ministeri d’Agricultura.

En este sentit, Tejedo ha assenyalat que per al Consell és una prioritat fer costat als agricultors, a les empreses, les cooperatives, els emprenedors en totes les fases, des de la producció fins a la distribució, així com en innovació, investigació i comercialització.

Enguany, un total de 184 empreses de la Comunitat Valenciana estan presents en Fruit Attraction, 45 de les quals ho fan en l’expositor instal·lat per la Conselleria d’Agricultura, Aigua, Ramaderia i Pesca, de 512 m², que han visitat el secretari autonòmic i la directora general.

Totes estes entitats disposen d’un espai a on donar a conéixer els seus productes, promocionar-los i realitzar contactes professionals que puguen traduir-se en futures vendes i oportunitats de negoci.

En la participació agrupada de la Conselleria es troben cooperatives i associacions com, per exemple, l’Associació de Productors d’Alvocat (ASOPROA), que participa per primera vegada en l’estand de la Comunitat. Cal assenyalar que l’alvocat s’ha triat com a producte estrela de Fruit Attraction 2024 i a la Xina i l’Aràbia Saudita com a països importadors convidats.

Cal recordar que, en l’edició actual, Fruit Attraction acull més de 2.100 empreses de 56 països i més de 100.000 professionals de 145 països. A més de comptar amb una oferta expositiva i comercial àmplia, oferix als professionals del sector un programa amb nombroses activitats, jornades, fòrums, demostracions i degustacions.

El secretari autonòmic d’Agricultura ha assegurat que “la Comunitat Valenciana és líder en comercialització de productes de primera qualitat com ho són els cítrics, el caqui, els nispros, les fruites i les verdures, que en esta fira tenen un aparador immillorable”.

Fecha: 08/10/2024